b'\n_START_ARTICLE_\nTokio\n_START_SECTION_\nGeografija in administracija\n_START_PARAGRAPH_\nKopenski del Tokia le\xc5\xbei severozahodno ob Tokijskem zalivu in meri 90\xc2\xa0km od vzhoda proti zahodu ter 25\xc2\xa0km od severa proti jugu. Meji na prefekture \xc4\x8ciba na vzhodu, Jamana\xc5\xa1i na zahodu in Saitama na severu. Prefektura je razdeljena na 23 posebnih okrajev na vzhodu in obmo\xc4\x8dje Tama (\xe5\xa4\x9a\xe6\x91\xa9\xe5\x9c\xb0\xe5\x9f\x9f) na zahodu, ki ga tvori dodatnih 26 vele-  mest, 5 mest in 8 vasi, vsaka s svojim lokalnim vodstvom. Administrativno sta del prefekture tudi dve oto\xc4\x8dji, Izu in Ogasavara; slednje se razteza do 1000\xc2\xa0km od kopnega. _NEWLINE_Vsak okraj je samostojna mestna ob\xc4\x8dina s statusom mesta, imajo lastne \xc5\xbeupane in mestne svete. Celotno Tokijsko metropolo vodi skup\xc5\xa1\xc4\x8dina na \xc4\x8delu z guvernerjem, ki ima sede\xc5\xbe v okraju Shinjuku._NEWLINE_Obmo\xc4\x8dje Tokia je seizmi\xc4\x8dno aktivno, saj le\xc5\xbei tik ob sti\xc4\x8di\xc5\xa1\xc4\x8du treh ve\xc4\x8djih tektonskih prelomnic in blizu aktivnega vulkana Fuji. V zgodovini ga je prizadelo ve\xc4\x8d hudih potresov, zadnji in najbolj uni\xc4\x8dujo\xc4\x8d je bil t. i. veliki potres v Kantu leta 1923, ki je poleg Tokia opusto\xc5\xa1il \xc5\xa1e mesto Jokohama in zahteval okrog 140.000 \xc5\xbeivljenj.\n_START_SECTION_\nEtimologija\n_START_PARAGRAPH_\nTokio se je do devetnajstega stoletja imenovalo Edo. Leta 1868 so ga prvi\xc4\x8d uradno poimenovali Tokio (dobesedno vzhodna prestolnica), da bi se razlikovalo od dotedanjega cesarskega mesta Kjoto (dobesedno \xc2\xbbKy\xc5\x8dto\xc2\xab\xc2\xa0pomeni prestolnica). V obdobju Meid\xc5\xbei se je uporabljalo alternativno \xc4\x8drkovanje kitajske pismenke za Tokio, \xc2\xbbT\xc5\x8dkei\xc2\xab. Tako \xc4\x8drkovanje se danes ne uporablja ve\xc4\x8d, ohranjeno pa je v nekaterih starej\xc5\xa1ih dokumentih.\n_START_SECTION_\nZgodovina\n_START_PARAGRAPH_\nEdo je bilo do za\xc4\x8detka sedemnajstega stoletja relativno nepomembno mesto. To se je spremenilo, ko ga je za svojo prestolnico izbral Iejasu Tokugava, voj\xc5\xa1\xc4\x8dak, ki je prvi poenotil Japonsko in si nadel naslov \xc5\xa1ogun. Osrednje mesto bogate pokrajine Musa\xc5\xa1i je tako postalo tudi osrednje japonsko mesto, saj cesar v Kjotu (zahodna prestolnica) ni imel nobene izvr\xc5\xa1ilne mo\xc4\x8di. _NEWLINE_Konec devetnajstega stoletja, po dr\xc5\xbeavnem udaru, ki je strmoglavil voja\xc5\xa1ko nadvlado, ki jo je osnoval Iejasu Tokugava in njegovi nasledniki, ter ponovno uveljavil cesarsko mo\xc4\x8d, se je tja preselil tudi cesar in takrat so Edo preimenovali v dana\xc5\xa1nji Tokio, vzhodno prestolnico. Takrat je Tokio \xc5\xbee bil najpomembnej\xc5\xa1e politi\xc4\x8dno, gospodarsko in kulturno sredi\xc5\xa1\xc4\x8de dr\xc5\xbeave, in cesarska rezidenca v starem gradu Edo je le potrdila mesto kot prestolnico._NEWLINE_Tokio so dvakrat poru\xc5\xa1ili in ponovno zgradili. Prvi\xc4\x8d leta 1923, ko ga je zru\xc5\xa1il omenjeni silovit potres, drugi\xc4\x8d pa proti koncu druge svetovne vojne, ko so bile cele \xc4\x8detrti uni\xc4\x8dene zaradi silovitih po\xc5\xbearov, posledicah bombardiranj z za\xc5\xbeigalnimi bombami. V dana\xc5\xa1njem Tokiu je tako ostalo le malo tradicionalnega. Po drugi strani pa je to omogo\xc4\x8dilo razvoj odli\xc4\x8dnega sistema podzemnih \xc5\xbeeleznic in velikih urbanih sredi\xc5\xa1\xc4\x8d ter obmo\xc4\x8dij za olimpijske igre 1964. Novo olimpijado \xc5\xbeelijo organizirati leta 2020. Mesto kljub temu da se prebivalstvo Japonske manj\xc5\xa1a, raste \xc5\xa1e danes in je ena najve\xc4\x8djih metropol na svetu.'